ഇടമലയാര് അണക്കെട്ട് തുറന്നു ഇടമലയാര് അണക്കെട്ടിന്റെ രണ്ട് ഷട്ടറുകള് മുന് നിശ്ചയിച്ച പ്രകാരം തുറന്നു. ഇന്ന് രാവിലെ രണ്ട് തവണ സൈറണ് മുഴക്കിയ ശേഷമാണ് അണക്കെട്ട് തുറന്നത്. അണക്കെട്ടിന്റെ രണ്ട് ഷട്ടറുകള് 50 സെന്റിമീറ്റര് വരെയാണ് ഉയര്ത്തിയിരിക്കുന്നത്. പെരിയാറിന്റെ തീരത്തുള്ളവര് ജാഗ്രത നിര്ദ്ദേശം നല്കിയിട്ടുണ്ട്. മുന്കരുതലിന്റെ ഭാഗമായി പ്രത്യേക സജജീകരണങ്ങളാണ് എറണാകുളം ജില്ലയില് ഒരുക്കിയിട്ടുള്ളത്. ദുരന്ത നിവാരണ സേനക്കൊപ്പം പൊലീസിന്റെ നേതൃത്വത്തില് എമര്ജന്സി റെസ്പോണ്സ് ടീമും തയ്യാറായിട്ടുണ്ട്. മണ്ണിടിച്ചില് സാധ്യത മുന്നില് കണ്ട് കുട്ടമ്ബുഴ, കവളങ്ങാട്, കീരംപാറ പഞ്ചായത്തുകളിലും പ്രത്യേക ജാഗ്രത നിര്ദേശം നല്കിയിട്ടുണ്ട്. കോതമംഗലം, ആലുവ, പറവൂര് താലൂക്കുകളിലെ വെള്ളപ്പൊക്ക സാധ്യതാ പ്രദേശത്തുള്ളവരെ മാറ്റിപ്പാര്പ്പിക്കാന് ദുരിതാശ്വാസ ക്യാംപുകളും തയ്യാറാക്കിയിട്ടുണ്ട്. നിലവിലെ സാഹചര്യം അധികൃതര് വിലയിരുത്തുന്നുണ്ട്. നദിയിലെ വെള്ളത്തിന്റെ നില നോക്കി, സ്ഥിതി അനുകൂലമെങ്കില് കൂടുതല് വെള്ളം തുറന്നുവിടും. 80 സെന്റിമീറ്റര് വരെ വെള്ളം തുറന്നുവിടാനാണ് ആലോചന.